सितंबर 2013 में जब बीजेपी ने नरेंद्र मोदी को प्रधानमंत्री पद का उम्मीदवार बनाया, तो नीतीश कुमार बीजेपी से नाराज होकर एनडीए से अलग हो गए। इसके बाद नीतीश कुमार ने 2015 में बिहार विधानसभा का चुनाव भी एनडीए से अलग होकर, लेकिन लालू के साथ मिलकर लड़ा। इसका नतीजा ये रहा कि बिहार में बीजेपी चुनाव हार गई और नीतीश कुमार मुख्यमंत्री बन गए। इसके बाद जुलाई 2016 में नीतीश कुमार ने लालू प्रसाद यादव से गठबंधन तोड़ दिया और बीजेपी के साथ मिलकर सरकार बनाई। नीतीश कुमार 3 साल बाद फिर से एनडीए में शामिल हुए और बीजेपी के समर्थन से राज्य में सरकार बनाई। सुशील मोदी राज्य में डिप्टी सीएम बने। दरअसल, नीतीश ने ऐसा इसलिए किया, क्योंकि लालू प्रसाद यादव और उनके बेटे तेजस्वी प्रसाद यादव पर करप्शन के आरोप लगे। विपक्ष ने तेजस्वी के इस्तीफे की मांग की, लेकिन उन्होंने इस्तीफा नहीं दिया। इसके बाद नीतीश ने चाल चलते हुए खुद ही सीएम पद से इस्तीफा दे दिया। लालू प्रसाद यादव के साथ रहने से नीतीश कुमार की 'सुशासन बाबू' वाली इमेज को भी नुकसान पहुंच रहा था, जिसको बनाए रखने के लिए नीतीश ने लालू से अलग होना ही बेहतर समझा।